Kegyelem nektek és békesség Istentől, a mi Atyánktól és az Úr Jézus Krisztustól! Ámen

Lk 7, 11-17

*Ezután Jézus elment egy Nain nevű városba, és vele mentek tanítványai nagy sokasággal együtt. Amikor közeledett a város kapujához, íme, halottat hoztak kifelé, egy özvegyasszony egyetlen fiát, és a városból nagy sokaság követte. Amikor az Úr meglátta az asszonyt, megszánta, és így szólt hozzá: Ne sírj! Azután odalépett, és megérintette a koporsót. Akik vitték, megálltak, ő pedig így szólt: Ifjú, neked mondom, kelj fel! Erre felült a halott, és elkezdett beszélni; Jézus pedig átadta az anyjának. Félelem fogta el mindnyájukat, dicsőítették az Istent, és ezt mondták: Nagy próféta támadt közöttünk, és meglátogatta Isten az ő népét. Ez a hír elterjedt róla egész Júdeában és az egész környéken.*

Krisztus kedves Gyülekezete!

Évek távlatából is élénken él benne egy összeütközésemnek az emléke. Még Budafokon gyalogoltam sietve egy keskeny járdán a magas sövénnyel benőtt kerítés mentén, mikor is egy útkereszteződésnél jobbra kellett forduljak, amit nagy lendülettel meg is tettem. Nem is lett volna ebben semmi emlékezetes, hiszen végül odaértem, ahová siettem, csakhogy a kanyart a másik irányból is hasonló sietséggel akarta bevenni valaki és mivel egyáltalán nem láttuk egymást, jól összeütköztünk. Hála Istennek egyikünknek sem lett komolyabb baja, de én mind a mai napig emlékszem, ahogy a földre huppantam, illetve, hogy hirtelen milyen meglepődés vett rajtam erőt.

Azt gondolom, hogy nem csak nekem volt már olyan hirtelen találkozásom, amire nem számítottam, és ha nem is fizikailag, hanem lelki, de egy kicsit fenékre huppantunk tőle. Bőven vannak olyan helyzetek, amikor hirtelen nem az a személy, vagy nem az a szituáció van előttünk, amire számítottunk és bizony alaposan meghökkenünk tőle.
Vannak – talán találó, ha most így nevezem – váratlan útkereszteződések az életünkben. És most itt nem is magára az útra gondolok első sorban, hanem az utunkat keresztezőkre. Egy-egy személyre, egy-egy váratlan kedvességre, szeretettel teli gesztusra, egy olyantól jövő segítségre, akire nem gondoltál volna, egy jó ízű, feltöltő beszélgetésre, amire nem számítottál, amikor megálltál, vagy esetleg leültél azzal a bizonyos illetővel. Váratlan útkeresztezések, nem remélt áldások - Isten vezetése, amit mi hajlamosak vagyunk észre se venni, vagy egyszerűen csak úgy aposztrofálni, mint véletlenek.
Biztos, hogy hallani fogjátok ezt még tőlem többször is, de nem szeretem ezt a kifejezést, hogy „véletlen”. A véletlen egy olyan útkereszteződés, ami eleve ott volt, csak épp mi nem tudtunk, vagy nem akartunk számolni vele, hogy ott tényleg várhat valami, akár jó, akár rossz.
Isten utat, útkereszteződéseket és ott találkozásokat készít el a mi számunkra. Találkozásokat, amiknek az örömteli módon megdöbbentő, vagy időnket megrendítő volta bizony megállásra, sokszor fenékre huppanó megtorpanásra késztet bennünket. A kereszteződések, a találkozások alkalmával valóban meg kell, hogy tanuljuk, hogy le kell lassítsunk, sőt sokszor okosabb meg is állni és észrevenni, felismerni, hogy mi, illetve ki az az áldás, akivel ott és akkor találkoznod kell.

Mai igénkben a naini özvegyasszony és a gyászoló menet az, akiknek meg kell állniuk egy nagyon fontos találkozás, egy életet formáló áldás megélése miatt.

Igénkben halad kifelé ez a gyászmenet a városból, a temető, valószínűleg barlangsírok felé. Magunk elé is képzelhetjük, hogy milyen mély fájdalom van ott az özvegyasszonyban, aki már valamikor elvesztette férjét, most pedig elvesztette első szülött és valószínűleg egyetlen gyermekét is és hogy milyen gyászénekek, siratás lehet az, ami már messziről hallatszik a gyászmenetből.
Nem ez a pillanat az, amikor bárki is arra gondolna, hogy valamilyen áldás közeledik, hogy alig néhány lépés és teljesen megváltozik az életük az Isten kegyelme által. Mondjuk ki, hogy emberileg el se tudnánk képzelni, hogy lehet itt ezen ponton helye, ideje másnak, mint a mélységesen mély gyász megélésének.

Egy találkozás azonban őket is megtorpantja. Ezt az egész szomorú, küzdelmes, mély pillanatot egyetlen találkozás örömünnepé tudja változtatni.

Most váltsunk kameraállást és nézzük a másik csapatot, a Nain felé közeledőket. Jézus közeledik Nain felé Kapernaum felől, ahol meggyógyította a százados szolgáját, és követik Őt a tanítványai és még sok-sok ember, ahogyan az igében olvastuk: „*Ezután Jézus elment egy Nain nevű városba, és vele mentek tanítványai nagy sokasággal együtt.”*.
Gondoljunk most bele, képzeljük el, ahogyan összetalálkozik ez a két közösség. A gyászoló özvegyasszony és a gyászmenet, azzal a közösséggel, akik ünnepelnek, örömük van, hiszen épp tanúi voltak egy gyógyításnak, sőt, egy pogány ember, egy római százados hitvallásának. Öröm és gyász találkozik. Az élet, a gyógyulás hálaadása, a gyász mélységében elmondott könyörgő imákkal. Mekkora a kontraszt a kettő között! Az élet ünnepe és a halál szívbe maró valósága találkozik ott, abban a pillanatban, ahogyan a két csoport közel ér egymáshoz.
És ebben a pillanatban hirtelen már nem is arról van szó, hogy a két csoport mit kezd egymással, hanem leszűkül a kép és hirtelen egy nagyon mély és személyes találkozás tanúi leszünk: „*Amikor az Úr meglátta az asszonyt, megszánta, és így szólt hozzá: Ne sírj! Azután odalépett, és megérintette a koporsót.”*.

Jézus nem bonyolódik bele abba, amibe ilyenkor mi szoktunk. Nem az Őt követő sokaságot kezdi csitítgatni, nem az illendőségeken jár az esze, nem temeti magát a szokások alá. Nem azért, mert polgárpukkasztó akar lenni, vagy fittyet hány a tisztességre, hanem azért, mert Ő valóban, igazán találkozni akar az emberrel: veled, velem, azzal a gyászoló özvegyasszonnyal.
Látja és megszánja. Nem sajnálkozó, tisztelettudó együttérzés ez! Nem! Ez azt jelenti, hogy kegyelmes szeretettel megszánja őt. Mert az Úr látja ezt az asszonyt, ahogyan lát téged is. Látja minden gyötrődésedet, minden megélt mélységedet, szomorúságodat és terhedet, sőt minden bűnödet is. És mit tesz?
Nem elfordul a zavarában, nem csak szánakozva néz, nem csak csöndben, fejethajtva megáll az út szélén. Ő mozdul és szól érted is minden napodon. Odalép hozzád, mert szeret. Nincs semmi más indok. Az asszonyról olvassuk talán, hogy kéri Jézust, hogy könyörög, hogy ígér neki valamit? Nem. Még csak azt sem, tudjuk biztosan, hogy van-e őszinte Istenbe vetett hite. Jézus látja őt és találkozni akar vele a mélységében. Nem csak futólag, egy barátságos mosoly erejéig, hanem át akarja formálni ennek az asszonynak az életét az Ő szeretetével. Találkozni akar vele úgy, hogy abból egy igazi, valódi útkeresztezés legyen, ami miatt az ember valóban megáll és fenékre ül. Jézus veled is, így akar találkozni napról napra, hogy az Ő feléd fordulása, az Ő szeretete, az Ő kegyelme valóban letaglózzon, megállítson és megváltoztassa az életedet.

Az Isten számára akárki is vagy, akármilyen elesett, elbukott, akár sokszor elutasított is, vagy bármilyen kevésnek és értéktelennek is érzed magad, vagy legyen bármilyen nagy a mellényed az önhittségtől, Ő találkozni akar veled. Szeret téged, mert kedves vagy neki. Nem egy eldobható, egy lecserélhető, kihasználható valaki, hanem olyan valaki, akit lát és megszán, mert kedves az Ő szívének.
Ebben a történetben nem egyetlen csoda történik. Ebben a történetben számtalan csoda jelenik meg. Igen, feltámad a fiú, ez egy. De ott van az asszony, akit Jézus megszán, megállít és megváltoztatja az életét a kegyelmével. Aztán ott van a két tömeg, akikből egy lesz. Akik nem vitázni és torzsalkodni kezdenek, nem a kétségek hangján kiabálnak, nem rögtön letámadják Jézust, hogy mit képzel, hogy hozzányúl a halotthoz, ami tiltott volt. Semmi ilyen nem történik, hanem ők is részesei lesznek ennek az életet formáló találkozásnak és így az ő életük is, az ő hitük is feltámadhat, megújulhat. Mert valóban találkoztak végre a Megváltóval! Ahogyan a fiú felült, úgy végre felnyílt szemük és észre tudják venni, hogy ki is áll ott előttük.

Ez az, amire nekünk is szükségünk van, hogy ne csak a saját mélységünkkel, a saját nehézségeinkkel, a világ bajával legyen tele a fejünk és szívünk, hanem vegyük észre, hogy ki az, aki közelít. Bele fogunk ütközni, előbb-utóbb meg fogjuk élni a találkozást, de mennyivel jobb lenne már ma, már most észrevenni és nem csak akkor, amikor hirtelen és elképedve egyszer csak a fenekünkre ülve csodálkozunk rá arra, hogy ki is áll előttünk!

Legyél bármilyen örömben, vagy bármilyen szomorúságban, fájdalomban, nézz most fel! Ne feledd el, hogy a téged kezdet kezdetétől szerető Úr érkezik hozzád, hogy felemeljen a mélységből, hogy megélhesd az Ő örök szeretetét és kegyelmét!
Nagyon szépen adja vissza ezt Ady Endre is, a talán jól ismert Az Úr érkezése című versében:

„Mikor elhagytak, Mikor a lelkem roskadozva vittem,
Csöndesen és váratlanul Átölelt az Isten.
Nem harsonával, Hanem jött néma, igaz öleléssel,
Nem jött szép, tüzes nappalon, De háborus éjjel.
És megvakultak Hiú szemeim. Meghalt ifjuságom,
De őt, a fényest, nagyszerűt, Mindörökre látom.”

Engedjétek az Úrnak, hogy megérkezhessen az életetekbe! Engedjétek be a legmélyebb pillanatokba is és higgyétek el, hogy nem elutasítást, nem büntetést fogtok megélni, hanem egy letaglózó, de életet formáló, áldásokkal teli találkozást. Engedjétek, hogy az Úr szeretete körül vegyen benneteket és megéljétek, hogy kedvesek vagytok az Úr szívének, mert Ő ezt a békességet, a kegyelmet akarja megadni nektek.

Nincs véletlen, ahogy mondtam, az Úr kopogtat nálad is, ahogyan ennél az asszonynál is. Nincs véletlen, hiszen mit gondoltok, mit jelent Nain város neve? Elárulom, azt, hogy „kedves”. Jézus nem véletlenül jár ott, hanem mert tanúságot akar tenni. Isten ma épp így tanúságot, ígéretet tesz neked is, hogy Krisztusért, kedves vagy és az is maradsz az Ő szívének! Éljétek meg Testvérek ennek az életet formáló örömét! Ámen